b'\n_START_ARTICLE_\nZme\xc4\x8dkaninski sindrom\n_START_SECTION_\nVzroki\n_START_PARAGRAPH_\nUjme, vojne in teroristi\xc4\x8dni napadi lahko terjajo naenkrat veliko \xc5\xa1tevilo po\xc5\xa1kodb, ki povzro\xc4\x8dijo zme\xc4\x8dkaninski sindrom. Posamezni primeri pa se pojavljajo zaradi po\xc5\xa1kodb pri nesre\xc4\x8dah ali pa tudi zaradi dalj\xc5\xa1ega \xc4\x8dasa nezavesti po intoksikaciji, anesteziji, po\xc5\xa1kodbi ali mo\xc5\xbeganski kapi.\n_START_SECTION_\nPatofiziologija\n_START_PARAGRAPH_\nDo zme\xc4\x8dkaninskega sindroma pride zaradi zme\xc4\x8dkanja mi\xc5\xa1ice, pri \xc4\x8demer so po\xc5\xa1kodovani miociti (mi\xc5\xa1i\xc4\x8dne celice) in se iz njih sprostijo v krvni obtok znotrajceli\xc4\x8dne sestavine, kar se imenuje rabdomioliza. Ena poglavitnih sestavin, ki se na ta na\xc4\x8din sprosti, je mioglobin, sorodna beljakovina hemoglobinu, ki prena\xc5\xa1a kisik. Mioglobin se filtrira skozi ledvi\xc4\x8dne glomerule v ledvi\xc4\x8dne cevke, kjer povzro\xc4\x8di obstrukcijo in ovira delovanje ledvic. Tudi druge znotrajceli\xc4\x8dne sestavine, ki se sprostijo v obtok (protoni, fosfati, kalij, nukleotidi ...) imajo pomembno vlogo v patofiziologiji zme\xc4\x8dkaninskega sindroma.\n_START_SECTION_\nPrognoza in zdravljenje\n_START_PARAGRAPH_\n\xc4\x8ce bolezen ostane neprepoznana in nezdravljena, je smrtnost visoka. \xc4\x8cetudi je zdravljenje zgodnje in se sistemski u\xc4\x8dinki bolezni minimizirajo, pogostoma pride do smrti zaradi same po\xc5\xa1kodbe okon\xc4\x8dine._NEWLINE_Glavni cilj je prekinitev patofiziolo\xc5\xa1kih procesov, ki vodijo do akutne ledvi\xc4\x8dne odpovedi. Hipovolemija, ki preti zaradi uhajanja velikih koli\xc4\x8din plazme in natrija v po\xc5\xa1kodovani zme\xc4\x8dkano mi\xc5\xa1i\xc4\x8dnino, se prepre\xc4\x8di z obilnim dajanjem intravenske teko\xc4\x8dine. Za ohranjanje normalne plazemske prostornine v organizmu je treba dnevno aplicirati tudi 10 litrov ali ve\xc4\x8d teko\xc4\x8dine. V primeru, da pride do ledvi\xc4\x8dne odpovedi, je lahko potrebna dializa. Indikacije zanjo so visoke ravni se\xc4\x8dnine v krvi, hiperkaliemija in acidoza.'